Szél Bernadett, az LMP társelnök-frakcióvezetője a Ház egyhangú döntése alapján (183 igen) ismét a nemzetbiztonsági bizottság tagja lett. Ezt tehát megszavazták a kormánypárti képviselők is, köztük a fideszes Németh Szilárd, aki bizottsági alelnökként hónapokon át arra hivatkozva bénította meg a titkosszolgálatokat ellenőrizni hivatott testület munkáját, hogy a 2014-ben általa is elfogadott LMP-politikus „Soros embereként” nemzetbiztonsági kockázatot jelent, ezért jelenlétében nem lehet titkos ügyekről tárgyalni.

Ebben az sem zavarta, hogy az erről nyilatkozni egyedül hivatott Alkotmányvédelmi Hivatalnak nem volt ellenvetése Szél Bernadett ellen.

Így volt ez most is, hiszen Kövér László házelnök bejelentette: a nemzetbiztonsági bizottságba ma csak olyan képviselőket jelöltek, akiknek AH-ellenőrzése megtörtént. Vagyis ezután aligha bojkottálhatják a fideszesek a testület üléseit, vagy legalábbis más ürügyet kell kitalálniuk.

A korábban nyilvánosságra került nevekhez képest változás, hogy a honvédelmi és rendészeti bizottság elnöke nem Kósa Lajos lett, aki miniszteri kinevezése előtt már betöltötte ezt a tisztséget, hanem Kocsis Máté Fidesz-frakcvióvezető. A nemzetbiztonsági és a költségvetési bizottságot, amelynek mindig ellenzéki elnöke van, Mirkóczki Ádám (Jobbik), illetve Varju László (DK) fogja vezetni.